Bruce Springsteen – TOP56-biisit: 22 – None But the Brave – AUSCULTO
Julkaistu 9.12.2015 9.12.2015 kirjoittanut Atso
Bruce Springsteen – TOP56-biisit: 22 – None But the Brave
Pienen rumpunostatuksen jälkeen Big Manin saksofoni maalailee ylväimmillään None But the Braven alkusoitossa sävyllä, joka on täydellisen kauniin haikea ja johdattelee jälleen tuttujen teemojen pariin: muisteluun menneistä ja toteamukseen siitä, kuinka rohkeat selviytyvät.
Born in the U.S.A.:n aikoihin alun perin tehty None But the Brave ei päätynyt varsinaiselle albumille eikä edes sittemmin julkaistulle Tracks-kokoelmalle, vaan se julkaistiin vasta vuonna 2003 The Essential Bruce Springsteen-kokoelman erikoispainoksen kolmoslevyllä. Kadotettu helmi on siis kysymyksessä: monille muille tällainen kappale olisi ollut selviövalinta levylle, jopa single. Komeasti soiva E Street Band ja ennen kaikkea jo mainittu Clemonsin foni ovat terässään.
Tapahtumat sijoittuvat Springsteenin itsensä sanoin Asbury Parkiin, bändin kotinurkille ja niihin paikkoihin joissa he nuorempina aikaansa viettivät. Kyseessä on jälleen pohjimmiltaan rakkauslaulu, jossa samalla pohditaan maapallon pyörimistä laveammastakin kulmasta samaan tapaan kuin PMMP:n ”Oo siellä jossain mun”-biisissä. Tarinaan sisältyy perinteistä Springsteenin tyylistä kerrontaa, mutta myös kertojan haikeita ajatuksia kuvataan riipaisevasti: ”On a night like this / I know that girl no longer exists / except for a moment in some stranger’s eyes / or in the nameless girls in cars rushing by” on surullisesti mutta realistisesti todettu, mieli tekisi lähes käydä taputtamassa kertojaa selkään.
Rakenteellisesti mielenkiintoinen jippo on kitarasoolon sijainti: se tulee nimittäin kolmannen säkeistön jälkeen käynnistyen nostatuksella, joka tuntuu melkeinpä vaihtavan sävellajia vaikkei sitä teekään. Kun tuossa säkeistössä kertoja käy sisäisiä taisteluitaan kaipuutaan vastaan jotka purkaantuvat kitarasoolon vaikerointiin, kokee kappale emotionaalisen huippukohtansa. Sooloa seuraavassa säkeistössä päästään siihen isommalla pensselillä maalailuun: todetaan, että joskus huomaa ympäröivän maailman hukkuneen oravanpyöräänsä ja peliin, jota ei ole alkuunkaan mahdollista voittaa. Mistä tietää, onko siinä jo itsekin mukana ja kuinka tässä vielä käy?
Ehkä tämä laulu ei lopulta ilmestyneelle Born in the U.S.A.:lle olisi sopinutkaan teemallaan ja soinnillaan, mutta muunlaisella albumilla uskoisin että kyseessä olisi ollut fanisuosikki. Sitä se on jo nyt, vaikka onkin tosiaan piilotettu kokoelma-albumin lisälevylle ja livenäkin tätä on soitettu vain muutamia kertoja. Komea teos.
I’m thinking back baby to you and me
We’d walk and talk about
Who’d be the ones to get out
Except for a moment in some stranger’s eyes
That’s where I find you tonight
Looking for, I don’t know what for
Just waitin’ to see you come walkin’ through that door
There’s a girl standing by the band
’Til their strength gives out or their heart gives in
Whose dreams will live and who’s shall be pushed aside
https://www.youtube.com/watch?v=laNA0cc4MaA
KategoriatBruce Springsteen - TOP56-biisit Avainsanat1984, 2003, Atso, Born in the U.S.A., Bruce Springsteen, The E Street Band, The Essential Bruce Springsteen
Edellinen artikkeliEdellinen Bruce Springsteen – TOP56-biisit: 23 – Bobby Jean
Seuraava artikkeliSeuraava TOOMIO’s TOP100: 41. Stam1na – Uudet Kymmenen KäskyäTOOMION TOP100: 41. Stam1na – Uudet Kymmenen Käskyä